સમગ્ર મુવીમાં એલિયો અને ઓલિવરની લગોલગ જો કોઈ ઔર કેરેક્ટર ઉપસ્યું હોય તો એ છે નોર્ધન ઇટાલીનું એ પરગણું કે જે પ્રેમની એ પળોનું સાક્ષી બન્યું છે ~ હવાની લહેરખીઓ સાથે કલબલાટ કરતા પર્ણોની વચ્ચેથી ડોકાતા સૂર્યકિરણોમાં આરામોરા શેકાઈને જયારે તળાવના ઠંડા પાણીમાં બે શરીરો ખાબકે છે ત્યારે ઈન્દ્રિયોનું કૈક અલગ જ જાગરણ થાય છે , લાહા પાણા જડેલી એ શેરીઓમાં જયારે યૌવન સાઇકલ પર સડસડાટ વહે છે ત્યારે હવાને બથ ભરવા બંને હાથ ખુલી જાય છે ને ફળોથી લથબથ એ વૃક્ષોને જોઈએ તો થાય કે રસના’નું રસાયણ હમણાં તાણી જશે ! યસ , Sayombhu Mukdeeprom‘ની ઓવારણાં લઈ લેવાનું મન થાય એવી સિનેમેટોગ્રાફી જુઓ તો આ વર્ષે તેર તેર નોમિનેશન્સ બાદ જીતેલા રોજર ડિકિન્સ પાસેથી યે ઓસ્કાર’ની ટ્રોફી ઝુંટવી લેવાનું મન થઇ આવે !